62017CJ0708_RES
Kawżi magħquda C‑708/17 u C‑725/17
“EVN Bulgaria Toplofikatsia” EADvsNikolina Stefanova Dimitrova
u
« Toplofikatsia Sofia » EADvsMitko Simeonov Dimitrov
(talbiet għal deċiżjoni preliminari_imresqqa mir-Rayonen sad Asenovgrad u s-Sofiyski rayonen sad)
Sentenza tal-Qorti tal-Ġustizzja (Ir-Raba’ Awla) tal-5 ta’ Diċembru 2019
“Rinviju għal deċiżjoni preliminari – Protezzjoni tal-konsumaturi – Direttiva 2011/83/UE – Dritt tal-konsumaturi – Artikolu 2(1) – Kunċett ta’ ‘konsumatur’ – Artikolu 3(1) – Kuntratt konkluż bejn kummerċjant u konsumatur – Kuntratt dwar il-provvista ta’ tisħin distrettwali – Artikolu 27 – Bejgħ forzat – Direttiva 2005/29/KE – Prattiki kummerċjali żleali ta’ impriżi fil-konfront ta’ konsumaturi fis-suq intern – Artikolu 5 – Projbizzjoni tal-prattiki żleali – Anness I – Provvisti mhux mitluba – Leġiżlazzjoni nazzjonali li teżiġi minn kull proprjetajru ta’ proprjetà f’kondominju konness ma’ netwerk ta’ tisħin distrettwali li jikkontribwixxi għall-ispejjeż tal-konsum tal-enerġija termali tal-partijiet komuni u tal-installazzjoni interna tal-immobbli – Effiċjenza fl-enerġija – Direttiva 2006/32/KE – Artikolu 13(2) – Direttiva 2012/27/UE – Artikolu 10(1) – Informazzjoni dwar il-kontijiet – Leġiżlazzjoni nazzjonali li tipprovdi li, f’kondominju, il-kontijiet relatati mal-konsum tal-enerġija termali tal-installazzjoni interna jiġu stabbiliti, għal kull proprjetarju ta’ appartament f’immobbli, proporzjonalment għall-volum imsaħħan tal-appartament tiegħu”
Protezzjoni tal-konsumaturi – Kuntratti konklużi mal-konsumaturi – Direttiva 2011/83 – Kuntratt dwar il-provvista tat-tisħin distrettwali – Kondominju – Provvisti mhux mitluba – Kunċett – Provvista ta’ enerġija termali għall-immobbli mwettqa skont deċiżjoni adottata mill-komproprjetà li dan l-immobbli jiġi konness mat-tisħin distrettwali – Esklużjoni – Leġiżlazzjoni nazzjonali li tobbliga lil kull proprjetarju ta’ beni f’immobbli bħal dan li jikkontribwixxi għall-ispejjeż tal-konsum tal-enerġija termali tal-partijiet komuni ta’ dan l-immobbli – Ammissibbiltà
(Direttivi tal-Parlament Ewropew u tal-Kunsill 2005/29, Artikolu 5(1) u (5), u 2011/83, Artikolu 27)
(ara l-punti 59, 64, 65, 67 sa 71, u d-dispożittiv 1)
Enerġija – Promozzjoni tal-effiċjenza fl-enerġija – Direttivi 2006/32 u 2012/27 – Informazzjoni dwar il-fatturazzjoni – Leġiżlazzjoni nazzjonali li tipprovdi għall-istabbiliment ta’ kontijiet relatati mal-konsum tal-enerġija termali proporzjonalment mal-volum imsaħħan ta’ kull appartament ta’ kondominju – Ammissibbiltà
(Direttivi tal-Parlament Ewropew u tal-Kunsill 2006/32, Artikolu 13(2), u 2012/27, Artikolu 10(1))
(ara l-punti 75, 79 sa 81, 83 sa 88, 91, 92, u d-dispoittiv 2)
Sunt
Id-dritt tal-Unjoni ma jipprekludix leġiżlazzjoni nazzjonali li tipprovdi li kull proprjetarju ta’ appartament f’kondominju għandu jikkontribwixxi għall-ispejjeż tat-tisħin ipprovdut fil-partijiet komuni
Fis-sentenza EVN Bulgaria Toplofikatsia (C‑708/17 u C‑725/17), mogħtija fid-5 ta’ Diċembru 2019, il-Qorti tal-Ġustizzja eżaminat il-kompatibbiltà mad-dritt tal-Unjoni ta’ leġiżlazzjoni nazzjonali fil-qasam tal-provvista ta’ enerġija termali u ddeċidiet li d-Direttivi 2011/83 dwar id-drittijiet tal-konsumatur (
1
), u 2005/29 dwar prattiċi kummerċjali żleali (
2
), ma jipprekludux leġiżlazzjoni nazzjonali li timponi fuq il-proprjetarji ta’ appartament f’kondominju konness ma’ netwerk ta’ sħana distrettwali li jikkontribwixxi għall-ispejjeż tal-konsum tal-enerġija termali tal-partijiet komuni u tal-installazzjoni interna tal-immobbli, minkejja li dawn ma jkunux talbu individwalment il-provvista tat-tisħin u ma jużawhomx fl-appartament tagħhom. Fir-rigward ta’ din l-istess leġiżlazzjoni, il-Qorti tal-Ġustizzja ddeċidiet ukoll li d-Direttivi 2006/32 (
3
) u 2012/27 (
4
), dwar l-effiċjenza fl-enerġija, ma jipprekludux li l-kontijiet relatati ma’ dan il-konsum jiġu stabbiliti, għal kull proprjetarju ta’ appartament f’kondominju, proporzjonalment għall-volum imsaħħan tal-appartament tiegħu.
Il-kawżi prinċipali jaqgħu fil-kuntest ta’ żewġ azzjonijiet għall-ħlas ta’ kontijiet indirizzati lill-proprjetarji ta’ beni f’kondominju u li jirrigwardaw il-konsum ta’ enerġija termali tal-installazzjoni interna u tal-partijiet komuni ta’ dawn l-immobbli, peress li dawn il-proprjetarji rrifjutaw li jħallsu dawn il-kontijiet. Fil-fatt, dawn tal-aħħar iqisu li, għalkemm il-proprjetà immobbli tagħhom hija sostnuta minn netwerk ta’ sħana distrettwali skont kuntratt ta’ provvista konkluż bejn il-komproprjetà u l-fornitur tal-enerġija termali, madankollu huma ma tawx il-kunsens tagħhom individwalment sabiex jirċievu t-tisħin distrettwali u ma jużawhx fl-appartament tagħhom.
Il-Qorti tal-Ġustizzja eżaminat, qabelxejn, l-interpretazzjoni tal-kunċett ta’ “konsumatur”, fis-sens tad-Direttiva 2011/83 (
5
), u ddeċidiet li jaqgħu taħt dan il-kunċett, fil-kwalità tagħhom ta’ klijenti ta’ fornitur ta’ enerġija, il-proprjetarji u d-detenturi ta’ dritt in rem tal-użu ta’ beni f’kondominju konness ma’ netwerk ta’ sħana distrettwali, sa fejn dawn huma persuni fiżiċi li ma jiġġestixxux attivitajiet kummerċjali jew professjonali. Għalhekk, minn dan hija ddeduċiet li l-kuntratti ta’ provvista ta’ tisħin distrettwali inkwistjoni fil-kawża prinċipali jaqgħu taħt il-kategorija ta’ kuntratti konklużi bejn kummerċjanti u konsumaturi, fis-sens tal-Artikolu 3(1) tad-Direttiva 2011/83.
Sussegwentement, il-Qorti tal-Ġustizzja ppreċiżat il-kunċett ta’ “provvista mhux mitluba” ta’ beni, fis-sens tal-Artikolu 27 tad-Direttiva 2011/83, billi indikat li l-provvista ta’ enerġija termali tal-installazzjoni interna u, konsegwentement, ta’ partijiet komuni ta’ kondominju, imwettqa wara deċiżjoni adottata mill-komproprjetà ta’ din il-proprjetà immobbli li din tiġi konnessa mat-tisħin distrettwali, skont id-dritt nazzjonali, ma jikkostitwixxix provvista mhux mitluba ta’ tisħin distrettwali.
Fl-aħħar nett, il-Qorti tal-Ġustizzja ppronunzjat ruħha fir-rigward tal-metodu ta’ fatturazzjoni tal-konsum tal-enerġija termali f’kondominju. Għalhekk, hija rrilevat li, skont id-Direttiva 2006/32 (
6
), l-Istati Membri għandhom jiżguraw li l-klijenti finali fl-oqsma, b’mod partikolari, tal-elettriku u tat-tisħin distrettwali jingħataw miters individwali li jkejlu bi preċiżjoni l-konsum effettiv tagħhom, meta dan ikun teknikament possibbli. Issa, skont il-Qorti tal-Ġustizzja, jidher li huwa diffiċilment konċepibbli li jiġu individwati b’mod sħiħ il-kontijiet relatati mat-tisħin f’kondominju, b’mod partikolari fir-rigward tal-installazzjoni interna u tal-partijiet komuni, peress li l-appartamenti ta’ tali immobbli ma humiex indipendenti wieħed mill-ieħor fuq livell termali, sa fejn is-sħana tiċċirkula bejn l-unitajiet imsaħħna u dawk li huma inqas imsaħħna jew li ma humiex. F’dawn iċ-ċirkustanzi, il-Qorti tal-Ġustizzja kkonkludiet li, fid-dawl tal-marġni ta’ diskrezzjoni wiesa’ li għandhom l-Istati Membri fil-metodu ta’ kalkolu tal-konsum tal-enerġija termalika f’kondominji, id-Direttivi 2006/32 u 2012/27 ma jipprekludux li l-kalkolu tas-sħana trażmessa mill-installazzjoni interna ta’ tali immobbli jsir b’mod proporzjonali għall-volum imsaħħan ta’ kull appartament.
(
1
)	Direttiva 2011/83/UE tal-Parlament Ewropew u tal-Kunsill tal-25 ta’ Ottubru 2011 dwar drittijiet tal-konsumatur, li temenda d-Direttiva tal-Kunsill 93/13/KEE u d-Direttiva 1999/44/KE tal-Parlament Ewropew u tal-Kunsill u li tħassar id-Direttiva tal-Kunsill 85/577/KEE u d-Direttiva 97/7/KE tal-Parlament Ewropew u tal-Kunsill (ĠU 2011, L 304, p. 64), Artikolu 27.
(
2
)	Direttiva 2005/29/KE tal-Parlament Ewropew u tal-Kunsill tal-11 ta’ Mejju 2005 dwar prattiċi kummerċjali żleali fin-negozju mal-konsumatur fis-suq intern li temenda d-Direttiva tal-Kunsill 84/450/KEE, id-Direttivi 97/7/KE, 98/27/KE u 2002/65/KE tal-Parlament Ewropew u tal-Kunsill, u r-Regolament (KE) Nru 2006/2004 tal-Parlament Ewropew u tal-Kunsill (Direttiva dwar Prattiċi Kummerċjali Żleali) (ĠU 2005, L 149, p. 22), Artikolu 5(1) u (5).
(
3
)	Direttiva 2006/32/KE tal-Parlament Ewropew u tal-Kunsill tal-5 ta’ April 2006 dwar effiċjenza fl-użu finali ta’ l-enerġija u dwar servizzi ta’ enerġija u li tħassar id-Direttiva tal-Kunsill 93/76/KEE (ĠU 2006, L 114, p. 64), Artikolu 13(2).
(
4
)	Direttiva 2012/27/UE tal-Parlament Ewropew u tal-Kunsill tal-25 ta’ Ottubru 2012 dwar l-effiċjenza fl-enerġija, li temenda d-Direttivi 2009/125/KE u 2010/30/UE u li tħassar id-Direttivi 2004/8/KE u 2006/32/KE (ĠU 2012, L 315, p. 1), Artikolu 10(1).
(
5
)	Artikolu 2(1) tad-Direttiva 2011/83.
(
6
)	Artikolu 13(2) tad-Direttiva 2006/32.